Covid-19-statistieke: Effens minder nuwe gevalleArgieffoto ter illustrasie. (Foto: Guillem Sartorio/AFP) Nog 1 306 pasiënte het in die afgelope siklus van 24 uur positief getoets vir Covid-19. Die Nasionale Instituut vir Oordraagbare Siektes (Nios) sê in sy jongste verslag die aantal nuwe infeksies is laer as die dag tevore (1 635) én laer as die gemiddelde aantal nuwe gevalle per dag gedurende die sewe voorafgaande dae (1 377). Die jongste toename in Covid-19-gevalle verteenwoordig ’n positiwiteitskoers van 4% terwyl nog 48 pasiënte weens die virus gesterf het. Die land se dodetal staan nou op 87 753 met minstens 2 905 613 mense in Suid-Afrika wat reeds Covid-19 opgedoen het. Die meeste nuwe gevalle is in die Wes-Kaap (22%), gevolg deur KwaZulu-Natal (18%). Dié provinsies word gevolg deur Gauteng (14%), die Oos-Kaap (13%) en die Vrystaat (11%). Die Noord-Kaap het op sy beurt 9% van die nuwe gevalle aangemeld, gevolg deur Mpumalanga (6%), Noordwes (4%) en Limpopo (2%). Daar is tans byna 39 000 aktiewe gevalle van Covid-19 in Suid-Afrika en tot dusver het 2 778 893 mense van die virus herstel. Nog 51 Covid-19-pasiënte is intussen in ’n hospitaal in Suid-Afrika opgeneem. Dit beteken 6 340 mense word tans vir Covid-19 in hospitale landwyd behandel. Nog 106 722 inentings is sedert die vorige verslag gedoen. Altesame 17 815 485 mense in Suid-Afrika is tot dusver teen Covid-19 ingeënt.